b'\n_START_ARTICLE_\nFassaad\n_START_PARAGRAPH_\nFassaad (prantsuse keeles fa\xc3\xa7ade, ladina keeles facies, n\xc3\xa4gu) on hoone esindusk\xc3\xbclg, teistest sama hoone k\xc3\xbclgedest arhitektuurse lahenduse, kujunduselementide v\xc3\xb5i muude tunnuste p\xc3\xb5hjal selgelt eristuv k\xc3\xbclg. See on harilikult hoone esisein, kuid v\xc3\xb5ib olla ka tagasein v\xc3\xb5i k\xc3\xbclgsein._NEWLINE_S\xc3\xb5na "fassaad" tuleb prantsuse keelest, kus "fa\xc3\xa7ade" t\xc3\xa4hendab esik\xc3\xbclge ja n\xc3\xa4gu._NEWLINE_Argikeeles nimetatakse fassaadiks hoone k\xc3\xb5iki v\xc3\xa4lisseinu._NEWLINE_Arhitektuuris on hoone fassaad sageli projekteerimise seisukohast v\xc3\xa4ga oluline, sest kujundab hoone \xc3\xbcldmulje._NEWLINE_Paljude majade fassaad on ajalooline ja kohalikud eeskirjad v\xc3\xb5i teised seadused piiravad selle muutmist v\xc3\xb5i isegi keelavad seda._NEWLINE_Uue maja projekteerimisel tuleb arvestada, et fassaad l\xc3\xa4heks kokku \xc3\xbcmbrusega, sealhulgas l\xc3\xa4hedaolevate majade fassaadidega.\n_START_SECTION_\nK\xc3\xb5rghoone fassaad\n_START_PARAGRAPH_\nT\xc3\xa4nap\xc3\xa4eva arhitektuuris, eriti k\xc3\xb5rghoonetes, on fassaadi j\xc3\xa4rgi sageli raske kindlaks teha maja korruste arvu. N\xc3\xa4iteks v\xc3\xb5ib fassaad olla kujundatud klaasseinana, milles siiski on n\xc3\xa4ha betoonist p\xc3\xb5randaplaate._NEWLINE_M\xc3\xb5nikord, eriti k\xc3\xb5rghoonetes, v\xc3\xb5idakse fassaadilt n\xc3\xb5uda vastavust kindlale tulekindlusklassile, n\xc3\xa4iteks kui kaks hoonet on teineteisele v\xc3\xa4ga l\xc3\xa4hedale ehitatud, et v\xc3\xa4hendada tule leviku t\xc3\xb5en\xc3\xa4osust \xc3\xbchest hoonest teise. Sel juhul v\xc3\xb5ib fassaadil olla vaja kasutada kindla tulekindlusklassi aknaid ja uksi, et seinal oleks vajalik tulekindlusklass. Tulet\xc3\xb5kkeseintes v\xc3\xb5ib olla kasutatud n\xc3\xa4iteks mineraalvilla. \xc3\x9cksk\xc3\xb5ik, kas fassaad mingile tulekindlusklassile vastab v\xc3\xb5i ei, tuleb k\xc3\xb5rghoonete fassaadide juures alati tulekindlusega arvestada, sest fassaadi t\xc3\xbckid v\xc3\xb5ivad alla kukkudes kahju tekitada nii jalak\xc3\xa4ijatele, tulet\xc3\xb5rjujatele kui tulet\xc3\xb5rjevoolikutele. Tulekahju purustab aknad ja sulatab \xc3\xbcles aknaraamid, mis tavaliselt on tehtud alumiiniumist, sest alumiiniumi sulamistemperatuur on 660\xc2\xa0\xc2\xb0C, aga tulekahjus v\xc3\xb5ib temperatuur k\xc3\xbc\xc3\xbcndida 1100\xc2\xa0\xc2\xb0C-ni._NEWLINE_M\xc3\xb5ned ehituseeskirjad seavad piiranguid sellele, kui suurt osa maja fassaadist tohivad aknad katta.\n_START_SECTION_\nFassaadid filmit\xc3\xb6\xc3\xb6stuses\n_START_PARAGRAPH_\nFilmit\xc3\xb6\xc3\xb6stuses on paljud majadena esitatavad ehitised \xc3\xbcksnes fassaadid, mida on palju odavam rajada kui p\xc3\xa4ris ehitisi, liiatigi ei laiene neile ehituseeskirjad. Neid hoiavad sageli tagantpoolt p\xc3\xbcsti toed ning seal v\xc3\xb5ivad olla mingid kastid v\xc3\xb5i redelid, mille abil n\xc3\xa4itlejad kaamera vaatev\xc3\xa4lja v\xc3\xb5i sealt \xc3\xa4ra astuvad._NEWLINE_Ainult fassaadidest koosnevad ka potjomkini k\xc3\xbclad.'